ພັກຝ່າຍຄ້ານ ຊະນະ ການເລືອກຕັ້ງ ຢ່າງຖ້ວມລົ້ນ ທີ່ມຽນມາ (ເບິ່ງສະໄລດ໌ກັບວີດີໂອ)
ພັກການເມືອງຝ່າຍຄ້ານໃຫຍ່ ຊະນະການເລືອກຕັ້ງຮອບພິເສດ ໃນສະພາແຫ່ງຊາດ ຢ່າງຖ້ວມລົ້ນ ໂດຍໄດ້ 43 ບ່ອນນັ່ງ ໃນຈໍານວນ 44 ບ່ອນທີ່ແຂ່ງຂັນເອົາ.
ທ່ານນາງອອງຊານຊູຈີ ຜູ້ນໍາປະຊາທິປະໄຕໃນມຽນມາ ໄດ້ປະກາດ “ຍຸກໃໝ່” ສໍາລັບມຽນມາໃນວັນຈັນມື້ນີ້ ຫຼັງຈາກພັກຂອງທ່ານນາງອ້າງເອົາໄຊຊະນະຢ່າງຖ້ວມລົ້ນ ໃນການເລືອກຕັ້ງສະພາແຫ່ງຊາດຮອບພິເສດໃນວັນອາທິດວານນີ້ ເຖິງແມ່ນວ່າ ຜົນການເລືອກຕັ້ງຢ່າງເປັນທາງການອາດໃຊ້ເວລາຫຼາຍມື້ ຈຶ່ງຈະມີການປະກາດໃຫ້ຊາບກໍຕາມ ແຕ່ພັກຝ່າຍຄ້ານ ສັນນິບາດແຫ່ງຊາດເພື່ອປະຊາທິປະໄຕໃນມຽນມາ ກໍກ່າວວ່າ ພວກຕົນໄດ້ຮັບຢ່າງນ້ອຍ 43 ບ່ອນນັ່ງໃນຈໍານວນທັງໝົດ 44 ບ່ອນ ທີ່ພັກໄດ້ເຂົ້າແຂ່ງ ຂັນເອົາ ທີ່ຮວມທັງ 4 ບ່ອນໃນນະຄອນຫຼວງເນປີຕໍ ຊຶ່ງເປັນເຂດທີ່ພວກລັດຖະກອນແລະ ທະຫານອາໄສຢູ່ເປັນສ່ວນໃຫຍ່ນັ້ນ ທ່ານນາງອອງຊານຊູຈີ ກ່າວຕໍ່ບັນດາຜູ້ທີ່ສະໜັບສະໜຸນທ່ານນາງຢູ່ ຂ້າງນອກສໍານັກງານໃຫຍ່ຂອງພັກ NLD ໃນນະຄອນຢ້າງກຸ້ງໃນວັນຈັນມື້ນີ້ວ່າ ທ່ານນາງຫວັງວ່າ ຜົນຂອງການເລືອກຕັ້ງຈະບັງຄັບໃຫ້ລັດຖະບານເອົາຫົວຊາຕໍ່ຄວາມປະສົງຂອງປະຊາຊົນພົນລະເມືອງທໍາມະດາສາມັນ ທ່ານນາງອອງຊານຊູຈີເວົ້າວ່າ ທ່ານນາງອອງຊານໄດ້ຮຽກຮ້ອງໄປຍັງພັກການເມືອງອື່ນໆ ໃຫ້ຊ່ອຍກັນນໍາເອົາປະຊາທິ ປະໄຕແລະສະພາບການເປັນຢູ່ທີ່ດີຂຶ້ນ ມາສູ່ປະເທດທີ່ທຸກຈົນແຫ່ງນີ້ ພັກເພື່ອຄວາມເປັນເອກະພາບແລະການພັດທະນາຂອງສະຫະພາບ ທີ່ອໍານາດປົກຄອງ ທະຫານໄດ້ຈັດຕັ້ງຂຶ້ນມາ ກ່ອນໂອນອໍານາດຫລັງຈາກການເລືອກຕັ້ງທົ່ວໄປໃນປີແລ້ວນີ້ ຍັງຈະສືບຕໍ່ມີສຽງຂ້າງຫຼາຍຕໍ່ໄປ ໃນສະພາແຫ່ງຊາດນັ້ນ ເຖິງຢ່າງໃດກໍດີ ບັນດານັກການທູດນາໆຊາດ ທີ່ຕິດຕາມສິ້ງຊອມເບິ່ງການເລືອກຕັ້ງ ໄດ້ ສະແດງຄວາມເຫັນໃນແງ່ດີ ໃນວັນຈັນມື້ນີ້ ພວກສັງເກດການຈາກກຸ່ມອາຊ່ຽນໄດ້ອອກຖະແຫຼງການສະບັບນຶ່ງກ່າວວ່າ ການເລືອກຕັ້ງ ໄດ້ດໍາເນີນໄປຢ່າງເສລີ ຍຸຕິທໍາແລະໂປ່ງໃສ ແລະທ່ານ David Lipman ຫົວໜ້າຄະນະສັງ ເກດການຈາກສະຫະພາບຢູໂຣບ ກໍໄດ້ສະແດງຄວາມພໍອົກພໍໃຈນໍາການປ່ຽນແປງຕ່າງໆທີ່ ພວມດໍາເນີນໄປຢູ່ໃນພະມ້າ ຫລືມຽນມານັ້ນ